Vyhne

Vyhne je obec na Slovensku v okrese Žiar nad Hronom. Prvá písomná zmienka o obci je z roku 1256. Nachádza sa v západnej časti Štiavnických vrchov vo Vyhnianskej doline a v regióne stredného Pohronia.

Obec Vyhne je predovšetkým známa svojou baníckou históriou, najstarším pivovarom na Slovensku, kúpeľníckou históriou, železiarstvom a strojárstvom.

 Dejiny 

 Kúpele 
Najslávnejšou kapitolou obce Vyhne boli jednoznačne kúpele. Prvý raz sa spomínajú ako Bzenická teplá voda (13. storočie) a v 15. storočí už boli navštevované klientelou z celej Európy. Najčastejšie sa objavovali v cestopisoch anglických a nemeckých autorov. V 18. storočí, patriace mestu Banská Štiavnica dosiahli prvý najväčší rozmach. V kúpeľoch sa liečil a oddychoval aj František II. Rákoci so svojou manželkou. Objavujú sa v knihe Mateja Bela Historicko-zemepisný poznatok o súvekom Uhorsku (Notitia Hungariae novae historico geographica) aj s rytinou Samuela Mikovíniho.

V prvej polovici 19. storočia zažívajú obnovu a menší pokles návštevnosti. Sláva sa do kúpeľov vrátila s príchodom kúpeľného lekára Štefana Bolemana, ktorý napísal o kúpeľoch viacero analýz a článkov. Na prelome 19. a 20. storočia sa tešili širokej klientele najmä z Uhorska a Rakúska.

V medzivojnovom období kúpele stratili Maďarskú klientelu a tak sa zamerali najmä na klientelu Židov a Čechov.

V roku 1938 kúpele prepadli štátu a stratili svoj pôvodný účel. Najskôr v nich bolo zriadené zariadenie na výučbu žandárov a neskôr sa stali v dôsledku nedostatku miesta v nemeckých koncentračných táboroch Pracovným táborom pre Židov. Majetok mizol, kúpele boli viackrát vykradnuté až boli nakoniec po oslobodení tábora vypálené.

V rokoch 19461948 sa rátalo s obnovou kúpeľov, ktorá sa nikdy nerealizovala.Telovýchovní funkcionári Baník Vyhne svojpomocne postavili nové kúpalisko (1961), ktoré svojmu účelu slúžilo až do roku 2005. Nahradilo ho nové wellness centrum Vodný raj Vyhne (postavené v roku 2007).

 Železiarstvo a strojárstvo 
Pre baníctvo bolo potrebné v doline vybudovať rôzne hámre, stupy a dielne. Práve jedna z nich, nachádzajúca sa v ústí doliny Rudno, sa stala základom pre strojársky podnik pod vedením Gašpara Kachelmanna, obchodníka pôvodom z Bavorska (1816?, 1818?). Vypracoval sa až na jeden z najväčších v Uhorsku a v sláve pokračovali aj jeho potomkovia syn Karol Kachelmann I. a vnuk Karol Kachelmann II. V medzivojnovom období sa výroba sústredila na zbrojenie v menšom množstve. Vo veľmi zložitých časoch (konkurencia českých zbrojoviek) sa podniku ujal Karol Kachelmann III., ktorému sa nepodarilo uchrániť pred bankrotom v roku 1934. Pod vedením Slovenského štátu a neskôr Československej socialistickej republiky sa dostával do čoraz väčších problémov až sa po rozpade Česko-Slovenska výroba znížila na úplné minimum. V súčasnosti nefunguje, čaká sa na investora, ktorý by tradíciu strojárskeho priemyslu obnovil.

 Pivovarníctvo 
V regióne Banskej Štiavnice v 16. storočí vznikalo množstvo pivovarníckych podnikov pre potreby baníkov či hodnostárov. Jeden z nich vyrástol aj v obci, a to v časti Dolinky. Legenda hovorí o Templároch, ktorí sem priniesli recept na pivo ešte v 13. storočí. V novoveku často menil majiteľov a prenajímateľov, až sa ho v hroznom stave v roku 1895 ujal Karol Kachelmann II. Vytvoril pri objektoch strojárne nový pivovar, ktorý sa tu nachádza dodnes. Pivovar, na rozdiel od strojární, prosperuje a v súčasnosti sa pivo značky Steiger teší veľkej obľube. V centre obce sa stále nachádza pôvodná budova sladovne, v ktorej sa pôvodne pivovar nachádzal. Dnes je v schátranom stave, aj keď ju občania pokladajú za dominantu obce. Napriek jedinečnosti nie je vyhlásená ako Národná kultúrna pamiatka.

 Kultúra a zaujímavosti 

 Pamiatky 
 Rímskokatolícky kostol sv. Michala Archanjela, jednoloďová neskorobaroková stavba so segmentovo ukončeným presbytériom a predstavanou vežou z roku 1776. Stojí na mieste staršej sakrálnej stavby. Nachádza sa tu obraz od J. B. Klemensa. Fasáda kostola je členená lizénovými pásmi, veža je ukončená ihlancovou helmicou.
 Kúpeľná kaplnka Panny Márie Kráľovnej, secesná stavba na pôdoryse obdĺžnika s pravouhlým záverom z rokov 19121913, prvé dielo svetoznámeho architekta Ladislava Hudeca.
 Súsošie Pokrstenie Krista, klasicistické súsošie z roku 1824.

 Turistika 
Špeciálnou kapitolou v geografii obce Vyhne sú prírodné zaujímavosti. Priamo nad dedinou sa týči vrch Kamenná (), na ktorého úpätí sa nachádza unikátny prírodný úkaz – Národná prírodná rezervácia Kamenné more – rozlohou najväčšie kamenné more v sopečnej časti Karpát a jedno z najstarších chránených území na Slovensku cenné predovšetkým pre svoju geologickú hodnotu.

Ďalším mimoriadne cenným útvarom prírody je Prírodná pamiatka Vyhniansky travertín – travertínová kopa tvoriaca vodopád o výške 3,5 m s vodou vytekajúcou z bývalej štôlne. Približný vek tejto kopy je 60 rokov – vznikať začala až po odklonení pôvodného jarku s termálnou vodou.

 Šport 
V oblasti športu je obec Vyhne zaujímavá najmä tunajším biatlonovým štadiónom a klubom.

Pôsobí tu aj futbalový klub a z histórie sú známe aj antukové ihriská a dokonca amatérsky hokejový klub.

 Referencie 

 Pozri aj 
 Kamenné more (Vyhne)
 Vyhniansky travertín

 Iné projekty 

 Externé odkazy 

 Vyhne na webe Najkrajší kraj
 Bad Vihnye in Ungarn. BOLEMAN, Stefan. Wien: Wilhelm Braumüller, 1879. 75 s. – odkaz na kúpeľnú históriu mesta


Kategória:Obce okresu Žiar nad Hronom
Kategória:Banské sídla na Slovensku
Kategória:Kúpele na Slovensku